
elain dari naskah yang kita bincangkan 
Gi: Syed Hussein Alatas juga 

merupakan penulis karya terkenal yang 
bertajuk The Myth of the Lay Native (Mitos 
Peribumi Malas), karya yang dirujuk oleh 
sarjana seperti Edward Said sebagai satu 
contoh revisionar history dalam kalangan 
sarjana Asia. (x) Dalam pendahuluannya, 
Alatas memperingatkan kepada sidang 
pengarang dan penulis perihal pentingnya 
sikap tidak terburu-buru dalam menerbitkan 
penulisan kerana masa merupakan salah satu 
bahan yang penting dalam penghasilan satu 
penulisan yang matang. (xv) 


Tujuan buku ini ditulis adalah untuk 
melahirkan manusia Islam yang baharu, 
kerana menurut beliau manusia Islam lama 

yang masih ada pada hari ini tidak dapat 
membawa umat kearah kemajuan. Apakah 
definisi manusia Islam yang baharu ini? 
Menurut beliau manusia Islam yang baharu 
ini adalah manusia yang sanggup menerima 
kemajuan dan pemikiran zaman moden, bagi 
mereka pintu ijtihad perlu dibuka, mereka 
dapat berdiskusi dan berwacana dengan 
tenang dan aman serta mempunyai 
keberanian untuk melepaskan diri dari 
kongkongan pemikiran kuno. Manusia Islam 
yang baharu bukan sekadar berteriak akan 
perlunya kembali kepada Al-Qur'an — kerana 
hal itu sudah tiada keraguan dan menjadi 
kewajipan bagi setiap muslim, tetapi mereka 
dapat menghuraikan bagaimana ia dapat 
dilakukan sesuai dengan peredaran zaman 
dan tidak terperangkap pada pendapat- 


pendapat lampau yang sudah tidak sesuai 
dengan zaman ini. (xvi) 


Antara manusia Islam lama yang dikritik oleh 
Syed Hussein Alatas adalah Maulana Abul 
Ala Al-Maududi dari Pakistan. Slogan 
kembali pada Al-Qur'an Maududi itu beliau 
setujui, namun penafsirannya tidak beliau 
persetujui. Beliau mengkritik penafsiran dan 
pandangan-pandangan Maududi, antaranya 
yang melarang wanita dilantik menjadi wakil 
dalam badan perundangan dan parlimen. 
Juga pandangan Maududi perihal larangan 
menghiasi rumah dengan gambar. (xvii, xvitii) 
Bagi Alatas, Maududi mewakili aliran 
pemikiran yang kolot dan tulisan-tulisannya 
bersifat propaganda. (108, 160) 


Dari aspek ini, ada bahagian yang saya tidak 
berapa setuju dengan pandangan keras 
Alatas. Dari satu sudut, saya bersetuju 
bahawa pandangan yang lapuk perlu 
ditinggalkan. Tetapi saya kira ada tulisan 
mereka yang baik untuk diambil pelajaran. 
Alatas tidak menolak penuh tulisan Maududi, 
namun menurutnya ia hanya sesuai untuk 
mereka yang sederhana pengetahuan tentang 
Islam kerana karangannya tidak 
memperdalam ilmu pengetahuan. 


Yang kedua, Alatas menggolongkan bersama 
Maududi tokoh-tokoh lain seperti 
Muhammad Qutb, Nadvi, dan Muhammad 
Asad. Pada Alatas mereka semua ini adalah 
propagandis. (160) Ini juga tidak saya 
persetujui. Jika Nadvi yang dimaksudkan 
adalah Abul Hassan Ali Nadwi, maka 
pandangan Alatas ini tidak dapat saya terima. 
Buku Nadwi, Saviours of Islamic Spirit sangat 
baik dibaca oleh umat Islam, baik tua atau 
muda, dimana beliau menulis dengan teliti 
sejarah wujaddid umat, juga kritikan terhadap 
mereka pada zamannya. Jika Nadwi 
merupakan propagandis, beliau tidak akan 
memasukkan kritikan terhadap wujaddid umat 
dalam bukunya. 


Bagi Syed Hussein Alatas apa yang 
diperlukan oleh masyarakat Islam sekarang 


adalah menyaring pengaruh-pengaruh Barat 
dengan teliti dan saksama, bukan menolaknya 
seratus peratus. Terutamanya dalam bidang 
ilmu, teknologi, dan pendapat yang berguna 
untuk masyarakat Islam. Proses saringan ini 
juga perlu membuang pemikiran-pemikiran 
Barat yang songsang, antara yang beliau 
perincikan termasuklah fahaman relativisme, 
nihilisme dan fahaman material Marxisme. 
Untuk melakukan proses saringan ini, 
menurut beliau cendiakawan Islam harus 
membaca buku-buku pemikiran Barat dan 
membangun kapasiti untuk menjawab 
penyelewengan mereka. Sikap mengambil 
jalan pintas dengan mengharamkan buku 
tanpa menjawab persoalan-persoalannya 
tidak akan menguatkan umat. Beliau memetik 
bagaimana Tan Malaka yang lahir dari 
keluarga Islam yang kuat agama boleh 
menjadi pendiri komunis di Indonesia. Bagi 
beliau, jika cendiakawan Islam tidak mampu 
menjawab persoalan Barat, Tan Malaka 
bukanlah orang Islam terakhir yang akan 
memeluk Komunisme. (xix) 


Kritikan Terhadap Fahaman Relativisme 


Dalam bab yang pertama, Alatas mengkritik 
fahaman relativisme, fahaman relativisme 
yang dikritik beliau adalah dalam lapangan 
etika dan sifat asasi manusia. (2) Bukan 
lapangan relativisme lain seperti dalam 
bidang Fizik yang dipelopori Einstein. Antara 
contoh yang beliau petik adalah kebuasan dan 
kekejaman Nazi dan Stalin, yang mana 
menurut beliau adalah hasil dari pengaruh 
relativisme dalam ehwal politik. (3) Menurut 
fahaman relativisme, tidak ada apa yang 
dikatakan sebagai kebenaran yang benar 
seluruhnya (absolute truth), yang ada adalah 
kebenaran menurut pandangan masing- 
masing. (4) Beliau juga meninjau fahaman ini 
dari sudut pandang fahaman kelas seperti 
yang difikirkan oleh Marx (class socieh) — 
sehingga demokrasi juga didefinisikan 
dengan terma kelas. Dari pemikiran ini, 
demokrasi didefinisikan sebagai “golongan 
kelas penguasa yang membuka pintu kelasnya 


agar orang dari bawah dapat masuk menjadi 
sebahagian anggotanya”. (8) 


Bagi Alatas, fahaman relativisme bercanggah 
dengan logika, mereka melihat ayam sebagai 
ayam pada satu zaman, dan melihatnya 
sebagai kucing pada zaman yang lain. (13) 
Perbahasan fahaman ini menurut beliau 
adalah penting untuk mengetahui apa yang 
perlu diubah dan apa yang perlu dikekalkan. 
Perubahan atau revolusi dalam masyarakat 
perlu mempunyai garisan yang jelas perihal 
hal ini, jika segalanya relatif dan hendak 
diubah, maka sesuatu perubahan atau 
revolusi boleh bertukar kepada kesengsaraan 
sebagaimana terjadinya pada Revolusi 
Perancis pada 1789. Garis jelas perlu ada 
supaya adanya tujuan, bukannya revolusi 
berterusan tak berkesudahan. Perlu ada 
matlamat dalam melakukan perubahan, 
bukan meletakkan perubahan sebagai 
matlamat. Contohnya jika revolusi untuk 
menolak kezaliman dan penindasan, jika telah 
tercapai keadilan, 
perubahan perlu berhenti, sebaliknya usaha 


kemerdekaan dan 


perlu tertumpu tentang bagaimana untuk 
memelihara kemerdekaan dan keadilan itu. 


A?) 


Perbahasan Perihal Persoalan Kemajuan 
Masyarakat 


Pada bab yang kedua, Alatas meninjau 
persoalan kemajuan masyarakat. Kemajuan 
masyarakat mempunyai definisi yang pelbagai 
bergantung kepada falsafah dan kepercayaan 
yang mendasarinya. Pada pandangan beliau, 
masyarakat yang maju itu pertamanya 
mestilah setiap ahlinya cukup keperluan 
hidup harian mereka. (23) 


Antara unsur-unsur penting yang perlu ada 
dalam sebuah masyarakat yang maju menurut 
Alatas adalah adanya kesenangan dan 
jaminan keselamatan kepada anggotanya. 
Jaminan ini merangkumi nyawa, harta, dan 
kehormatan individu yang tidak diganggu. 
Perlu ada keadilan antara golongan yang 


hidup dalam masyarakat, saling 


menghormati, dan saling mengambil berat 
antara satu sama lain. Juga perlu adanya 
semangat dan usaha untuk menimbulkan 
nilai-nilai berharga. dalam kehidupan 
manusia. Masyarakat yang maju juga perlu 
mempunyai penulis, ahli seni, ahli fikir, ahli 
agama, ahli siasah dan sebagainya yang tinggi 
mutunya. (24-25) Bagi Alatas, akhlak juga 
merupakan komponen bagi masyarakat maju, 
masyarakat maju perlu tinggi akhlaknya, 
boleh dipercayai dan berpengetahuan. (27) 


Perjuangan untuk mencapai kemajuan 
masyarakat menurut Alatas tidak dapat 
dipisahkan dengan ideologi. (27) Kerana 
setiap ideologi memahami “kemajuan” 
dengan erti yang berbeda-beda. Jadi kita 
harus duduk dan bersepakat, apa yang 
terangkum dalam definisi “kemajuan” 
menurut ideologi kita. Apabila perkara ini 
jelas, barulah masing-masing ahli masyarakat 
dapat berkerja untuk menegakkannya. 


Hubungan Islam dan Kebudayaan 
Melayu 


Menurut Syed Hussein Alatas, hubungan 
Kebudayaan Melayu dan agama Islam 
terdapat 3 jenis: 


1. Perpaduan antara Kebudayaan 
Melayu dan agama Islam 

2. Hubungan yang neutral dan tidak 
bertentangan 

3. Pertentangan antara Kebudayaan 


Melayu dan agama Islam 


Dalam fasal ini, Alatas memilih untuk 
memfokuskan perbahasan beliau pada 
hubungan yang ketiga iaitu pertentangan. 
Islam merupakan sistem hidup yang luas, 
syumul dan menyeluruh mencakupi seluruh 
aspek kehidupan manusia. Disebabkan sifat 
syumuliyah Islam ini, agama Islam akan 
bercampur dengan kebudayaan tempatan ke 
mana sahaja ia tersebar. Campuran ini 
mensintesiskan campuran yang bulat dan 
tidak dapat dipecahkan. (32-33) 


Objek kritikan Alatas dalam fasal ini adalah 
kisah dalam Sejarah Melayu dan Hikayat Hang 
Tuah. Sikap taat kepada raja yang zalim, tidak 
adil, membunuh rakyat sesuka hati, tidak 
menghormati agama dan gila perempuan 
yang ditonjolkan dalam kisah-kisah orang 
Melayu ini menurut Alatas adalah satu 
penderhakaan pada Tuhan, bertentangan 
dengan Islam, serta tidak sesuai dengan 
demokrasi zaman sekarang. Ia patut dikecam 
sekeras-kerasnya. (35) 


Anjuran Untuk Berfikir Demi Kemajuan 


Tanpa mengurangkan kepentingan faktor 
objektif yang menghalang kemajuan, 
menurut Alatas, faktor objektif ini boleh kita 
atasi jika kita maju dalam hal subjektif. 
Contohnya, jika negeri kita kurang modal 
untuk pembangunan (objektif), ini dapat 
diatasi jika pemimpinnya bijak dan rajin 
mencari modal (bijak dan rajin itu subjektif). 
45) 


Syed Hussein Alatas berpandangan bahawa 
umat Islam perlu belajar dari Barat untuk 
maju, hubungan kita dengan ilmu dari Barat 
bukan perlu seratus bersifat penentangan dan 
penolakan. Sebaliknya ilmuan kita perlu 
berperanan untuk memilih dan menyaring 
ilmu ini untuk manfaat bangsa. Antara tokoh 
pemikir Islam yang selalu beliau ulang-ulang 
yang mengetengahkan idea perlunya sinergi 
antara Islam dan ilmu pengetahuan Barat 
adalah Syed Jamaluddin al-Afghani dan Amir 
Syakib Arsalan. (49-50) 


Rintangan Kemajuan Berfikir Dalam 
Masyarakat Islam 


Menurut Alatas, antara kekurangan yang ada 
dalam “pemberi panduan agama” masa kini 
(ustaz, ulamak dan orang agama) adalah 
mereka hanya mendalami ilmu-ilmu agama 
dan membaca kitab-kitab lama. Mereka tidak 
menjadi ahli dalam ilmu zaman sekarang, 
tidak berkecimpung dalam urusan 
masyarakat atau bergiat dalam perdagangan, 
pentadbiran, atau lapangan perofessional. 
(58) Oleh itu pandangan-pandangan mereka 


sempit dan berdasarkan zaman lampau yang 
telah berlalu. 


Beliau juga mengkritik falsafah ilmu yang 
berlegar dalam kalangan umat Islam, 
terutamanya pandangan yang mendefinisikan 
ilmu sebagai ilmu agama sahaja. Walhal, 
bersenjatakan dalil-dalil Al-Qur'an, beliau 
menjelaskan bahawa Islam amat menitik 
beratkan pengetahuan tentang alam dan 
ilmu-ilmu kemanusiaan. Jadi tidak mungkin 
definisi ilmu dalam Islam hanya ilmu-ilmu 
agama, kerana Al-Qur'an banyak sekali 
menyuruh manusia melihat dan mengkaji 
alam. (62) Malah menurut Alatas, ayat-ayat 
tentang kejadian alam ini lebih banyak di 
dalam Al-Qur'an berbanding ayat perihal 
urusan ibadah wwaliyah seperti solat dan 
puasa. (68) Oleh itu pandangan yang 
mengatakan ilmu agama lebih tinggi dari ilmu 
sains itu tidak tepat, kerana semua ilmu itu 
adalah ilmu Allah, semuanya sama tinggi dan 
sama penting. Dari sudut pandang ini, bagi 
Alatas, kitab Ihya Ulumuddin tulisan Imam 
Ghazali tidak lebih darjatnya dari al 
Muqaddimah tulisan Ibn Khaldun. Begitu juga 
dalam kalangan ilmuan, Profesor Abdus 
Salam yang menguasai fizik tidak kurang 
darjatnya dari Iqbal yang menguasai syair- 
syair tasawuf. (70) 


Kejahilan tentang ilmu pengetahuan dan 
teknologi juga digemari oleh pemimpin- 
pemimpin Islam yang rosak yang hanya 
mementingkan kepentingan kelas elit mereka 
sahaja. Apabila masyarakat menganggap 
bahawa dunia ini kecil nilainya dan fikiran 
masyarakat hanya menumpu pada akhirat, 
mereka akan melupakan kezaliman yang 
dilakukan pemimpin Islam yang rosak ini. 
Mereka dapat terus memerintah dengan tidak 
adil tanpa gugatan masyarakat yang sudah 
dilarikan fokus mereka untuk hanya beribadat 
dan memikirkan alam akhirat. (70-71) 


Tumbuh Tiada Berbuah: Penutupan 
Pintu Ijtihad 


Selepas empat imam mazhab ahli Sunnah 
meninggal dunia, iaitu Imam Malik ibn Anas, 
Imam Ahmad ibn Hanbal, Imam Abu 
Hanifah, dan Imam Shafie, mereka 
mewariskan pemikiran mereka, timbul sikap 
dalam golongan orang alim untuk menutup 
pintu ijtihad. Kesannya, segala persoalan baru 
dirumuskan berdasarkan tetapan imam-imam 
yang terdahulu ini, sedang ijtihad yang bebas 
dari mazhab terdahulu ini tidak digalakkan. 
Akibatnya, ilmu hukum masyarakat Sunni 
tetap sfagmani tidak berubah sejak 1100 tahun 
yang lalu. (80) Terdapat juga faktor dan sebab 
lain pintu ijtihad ini ditutup, antaranya adalah 
sifat protektif cendiakawan Islam dalam 
menjaga umat dari khalifah-khalifah rosak 
yang mencampuri dan merosakkan keilmuan 
Islam. Namun bagi Alatas, walaupun ia 
sesuatu yang wajar dilakukan pada situasi itu 
dahulu, kini ia tidak lagi wajar diteruskan, ia 
perlu dibuka bagi menjana kemajuan umat. 


(81-84) 


Alatas kemudian membahaskan konsep 
tingkatan kewibawaan (bierarchy of authorib)). 
Dalam fikah contohnya, yang paling utama 
adalah Nabi Muhammad, kemudian sahabat 
yang empat, sahabat-sahabat lain, seterusnya 
imam-imam besar pengumpul hadis dan 
pendiri mazhab. Dalam konsep ini, yang 
terdahulu lebih besar wibawanya. Dari 
pemikiran ini, umat Islam kurang menghargai 
ilmuan yang dekat dengan zamannya. (85) 
Tetapi menurut Alatas, seiring 
perkembangan Islam merentasi zaman dan 
geografi, perlu ada pemikiran baharu dalam 
tingkatan wibawa ini. Contohnya jika kita 
ingin mendalami Tauhid dan memahami 
kelemahan falsafah Yunani Purba dengan 
alasan yang logik, yang paling berwibawa 
dalam hal ini adalah Imam Ghazali bukan 
sahabat nabi Abu Hurairah. Ini tidak 
bermakna kita tidak menghargai Abu 
Hurairah. Pencapaian seseorang perlu diukur 
dengan bidang ilmunya, bukan jumlah tahun 


Hijrah semasa cendiakawan itu hidup. (87) Di 
hujung bab ke-6 ini Syed Hussein Alatas 
akhirnya memberi makna kepada frasa 
“tumbuh tiada berbuah” itu. Bahawa pintu 
ijtihad perlu dibuka, dan umat Islam boleh 
memberi sumbangan kepada zamannya 
(buah), bukan sekadar menukil pandangan- 
pandangan lama. (95) 


Pesanan Alatas Buat Penulis-Penulis 
Islam 


Dalam naskah ini, Alatas tidak mensia-siakan 
peluang untuk memberi nasihat buat para 
penulis Islam. Menurut beliau, penulis Islam 
perlu mengetahui dasar agama Islam dalam 
masa yang sama mengetahui ilmu zaman. 
Pandai memilih tema-tema yang penting, juga 
tema yang belum diberi perhatian. Mereka 
juga perlu ada kebolehan untuk mengolah 
unsutr-unsut Islam dengan ilmu pengetahuan, 
tema, jalan cerita dan keadaan masyarakat 
zaman sekarang. Hal ini penting supaya 
kehidupan beragama itu mempunyai erti 
kepada manusia yang sedang hidup. Tugas 
penulis Islam adalah untuk menyuburkan 
pokok Islam dalam jiwa umat. Jika ini tidak 
dilakukan, generasi Islam akan menjadi 
pokok yang tumbuh dengan daun yang lebat 
tetapi buahnya tidak ada. (91,95) 


Hubungan Antara Islam dengan Seni 
dan Sastera 


Dalam bab ini 
perbahasan dengan persoalan falsafah atau 


, Alatas memulakan 
tujuan bagi seni dan sastera. Bagi beliau 
tujuan sastera bukanlah sastera itu sendiri, 
beliau tidak bersetuju dengan falsafah "seni 
untuk seni". Beliau menulis: 


"Pandangan ini sebenarnya karut kerana dari 
segi hakikat wujud sesuatu, tujuan sesuatu itu 
luar dari wujudnya sendiri." 


Beliau memberikan contoh dari perkara lain. 
Memasak misalnya, tujuan kita memasak 
bukan untuk memasak, tetapi untuk 
menyediakan makanan. Jika pun seseorang 
itu ingin memaknakan apa yang dikatakan 


"seni untuk seni" itu sebagai tidak 
mempunyai apa-apa tujuan, sekadar untuk 
kepuasan diri. Sebenarnya "kepuasan diri" 
itulah yang menjadi tujuan seninya dan 
memandu seninya. Jadi menurut Syed 
Hussein Alatas, seni untuk seni itu adalah 
mustahil. (98) 


Bab ini mengandungi perbahasan yang sangat 
menarik minat saya, iaitu bagaimana untuk 
kita mengkategorikan sesuatu hasil kerja itu 
sebagai Sastera Islam? Untuk menjawab 
persoalan ini, Alatas mencerakinkan dua 
pemikiran. Beliau membahagikan dua 
kategori: 


1. Agama Islam — agama yang hanya 
diikuti oleh orang Islam 

2. Nilai-nilai Islam — bersifat universal, 
orang bukan Islam boleh 
menghidupkan nilai-nilai Islam, 
contohnya menjaga kebersihan dan 
mentaati ibubapa. 


Definisi sastera Islam Alatas adalah sastera 
yang menguatkan ajaran Islam khusus buat 
umat Islam dan umum buat umat manusia. 
Terangkum dalam sastera Islam adalah 
peristiwa alam dan kejadiannya yang 
dihubungkan dengan Tuhan. Sastera yang 
menyeleweng dan melanggar ajaran Islam 
seperti Hikayat Hang Tuah dan Sejarah Melayu 
tidak boleh dianggap sebagai sastera Islam. 
Jika sesuatu karya dikarang oleh orang bukan 
Islam tetapi didalamnya membesarkan nilai- 
nilai Islam, maka karya itu dianggap sebagai 
sastera Islam. Contohnya karya yang 
menguatkan pendapat akan keperluan 
berbuat baik pada ibubapa, ini adalah nilai 
Islam meskipun jika ia ditulis oleh orang 
bukan Islam. (100-102) 


Tujuan sastera menurut Alatas adalah untuk 
memperjuangkan taraf kesedaran yang tinggi 
tentang persoalan hidup manusia. Bagi 
Alatas, sastera mempunyai musuh, musuhnya 
adalah yang menghalang tujuan ini tercapai. 
Ini termasuklah pemikiran feudalisme, 
pemikiran perkauman, pemikiran yang 


memadamkan semangat usaha orang Melayu, 
serta pemikiran agama yang sempit. (106) 


Manusia Baharu Dalam Masyarakat 
Islam 


Perubahan zaman masa kini melahirkan 
empat jenis Muslim yang berfikiran baharu 
yang digelar Alatas sebagai “Manusia Islam 
Baharu”, dari awal beliau telah mengeluarkan 
orang-orang yang berfikiran seperti Maulana 
Abul Ala Maududi sebagai orang yang kolot 
dan tidak termasuk dalam manusia baharu 
Islam. (108) Beliau menggunakan tokoh- 
tokoh politik Indonesia dalam menerangkan 
empat jenis manusia ini. 


1. Presiden Ahmad Sukarno (1901- 
1970) 


Menurut Alatas, Sukarno bersungguh- 
sungguh mempelajari Islam semasa dalam 
buangan di Endeh, Flores. Beliau berusaha 
mendapatkan buku tulisan Syed Ameer Ali, 
The Spirit of Islam. Beliau adalah Manusia 
Baharu Islam yang sedar tentang Islam, 
sangat. menghargainya. namun tidak 
bergabung dengan gerakan Islam, dan tidak 
memusatkan usaha pemikirannya dalam 
lingkungan keislaman. Sukarno memilih 
aliran nasionalisme namun dalam soal agama 
berpegang teguh dengan ajaran Islam. (109- 
110) 


2. Sutan Syahrir (1909-1966) 


Syahrir adalah Perdana Menteri Indonesia 
yang pertama. Bagi Alatas, Syahrir adalah 
“pokok yang terlepas dari akarnya”. Beliau 
boleh dikatakan Islam pada nama namun 
jiwanya sudah ditawan humanisme Barat dan 
tidak lagi memerhatikan soal-soal keislaman 
seperti Sukarno. Walaupun mengkritik 
pemikiran Syahrir, Alatas tetap bersimpati 
pada perjuangan beliau, dan memuji 
sebahagian dasar-dasar beliau yang sesuai 
dengan dasar Islam. 


3. Ibrahim Datuk Tan Malaka (1897- 
1949) 


Jenis manusia baharu Islam ketiga ini 
mendapat kritikan yang keras dan panjang 
oleh Syed Hussein Alatas, beliau bukan sahaja 
menulis kritikan beliau pada Tan Malaka, 
malah Hamka yang menulis pujian pada Tan 
Malaka dalam naskah Madilog turut dikritik 
dengan begitu panjang dan penuh sarkastik 
oleh Syed Hussein Alatas. 


Hamka menulis kata pengantar bagi Madilog 
pada cetakan ke-5 pada tahun 1951. Di dalam 
kata pengantar itu Hamka memuji pemikiran 
Tan Malaka yang menurutnya berijtihad. Bagi 
Alatas ini sangat. membingungkan. 
Bagaimana seorang komunis boleh dikatakan 
berijtihad? Ijtihad perlu didasari Al-Qur'an 
sedangkan Tan Malaka menganut fahaman 
dialektik materialisme Marx yang menolak 
Tuhan. Alatas menduga sama ada Hamka 
tidak membaca Madilog, kalau pun dibaca 
mungkin beliau tidak faham apa yang 
dikatakan Tan Malaka. (118-119) 


Tan Malaka memuji buku Karl Kautsky yang 
ingin mengguling kepercayaan agama, ini 
lebih memeningkan Alatas bila Hamka 
menyatakan Tan Malaka mencintai Islam. 
Bagi Alatas, Hamka telah mencium bunga 
beracun dari taman Tan Malaka. (125) 


Di manakah kedudukan Tan Malaka menurut 
Alatas? 


Beliau menganalisa dan memetik tulisan dan 
ucapan Tan Malaka, dan membuat 
kesimpulan bahawa 'Tan Malaka telah 
meninggalkan Islam namun dia tidak 
membenci Islam dan masih memberikan 
perhatian pada Islam. Tan Malaka menganut 
fahaman Komunis yang berasaskan falsafah 
dialektik materialisme. Perhatian yang 
diberikan Tan Malaka terhadap Islam 
menurut Alatas adalah atas dasar politikal, 
bagi mendapatkan sokongan masyarakat 
kerana fahaman Komunis yang belum kukuh 
di nusantara. Bagi Alatas, pendapat baik Tan 
Malaka terhadap Islam dan Nabi Muhammad 


adalah muslihat halus, matlamat akhir Tan 
Malaka adalah menggulingkan Islam. (116- 
117) 


Tan Malaka juga melihat manusia sebagai 
sumber nilai baik dan buruk, bukan Tuhan, 
kefahaman ini berakar dari humanisme, juga 
faham relativisme yang dikritik Alatas pada 
babnya yang pertama. (132) Strategi Tan 
Malaka dalam merobohkan Islam menurut 
Alatas bersumberkan tulisan Plekhanov, di 
mana strategi ini mengambil kira keadaan 
setempat. Namun Tan Malaka tidak boleh 
mengistiharkannya secara terbuka seperti 
Plekhanov kerana beliau menulis untuk 
masyarakatnya yang belum Komunis. (137) 


Walaupun mengkritik hebat fahaman 
dialektik  materialisme Marx perihal 
ketuhanan, Alatas masih adil dan rasional 
dalam menimbang Marxisme. Bagi beliau 
seorang Muslim tidak boleh menjadi Marxis 
sejati kerana ada fahaman penolakan Tuhan 
dan fahaman relativisme. Namun ini tidak 
bererti kita tidak boleh mengambil perkara- 
perkara baik yang lain yang dimajukan oleh 
Marxisme seperti kritiknya terhadap 
kapitalisme dan idea-idea ekonomi. (143) 
Contohnya idea membanteras kemiskinan 
ekonomi, ini selari dengan Islam dimana 
kemiskinan itu dianggap mendekatkan 
seseorang kepada kekafiran. (151) 


4. Syafruddin Prawiranegara (1911- 
1989) 


Manusia Islam Baharu terakhir yang 
diketengahkan oleh Alatas adalah insan 
seperti Syafruddin — seorang yang menjadi 
ahli dalam satu bidang ilmu masyarakat serta 
berusaha mengaitkannya dengan dasar-dasar 
Islam. (145) Syafruddin adalah ahli ekonomi, 
dan beliau membawa pemikiran Islam masuk 
ke dalam bidang ilmunya. Walaupun 
ekonomi boleh dijalankan oleh manusia, 
namun ekonomi tidak memberi tujuan bagi 
manusia berekonomi, di sini hadir peranan 
agama dalam memberi panduan perihal 
tujuan kita berekonomi. Begitu juga cara kita 


berekonomi, tanpa agama, ekonomi menjadi 
alat yang menindas, dengan agama manusia 
diajar takut pada Tuhan dan menghindari 
sikap tamak. (147) Bagi Alatas, jenis manusia 
Islam baharu yang ke-4 inilah yang 
diperlukan masyarakat Islam untuk maju. 
Manusia yang mahir dengan ilmu zaman 
sekarang, tetapi tidak melepaskan panduan 
agama, ilmu dan agama itu dihubungkan. 


Pencerahan Dari Cahaya Rasionalisme 


Rasionalisme yang menggunakan kekuatan 
akal sangat diperlukan untuk membina sistem 
hidup agama menurut Alatas. Ia adalah alat, 
yang jika digunakan dengan betul dapat 
membawa kebaikan. (151) Tujuan tertinggi 
Islam bagi manusia adalah untuk melahirkan 
manusia yang mempunyai karakter al-Insan al- 
Kamil. (152) 


Menurut Alatas, sains tidak dapat berdiri 
sendiri. Sebagai contoh, sains tidak dapat 
memberi manusia tujuan hidup, sedangkan 
tujuan hidup sangat penting untuk manusia. 
(152) Kemajuan sains juga bagi Alatas, tidak 
bermakna manusia telah berjaya dari sudut 
moral. (153) Saya kira apa yang diutarakan 
oleh Alatas ini mirip apa yang diutarakan 
Francis Fukuyama dalam bukunya The End of 
Histoy and he Last Man. Fukuyama 
menyatakan bagaimana masyarakat Jerman 
yang begitu hebat di sudut teknologi, budaya 
dan falsafah pada era Nazi, merosot menjadi 
bangsa pembunuh yang sangat dahsyat. Bagi 
Fukuyama, kemajuan moral sangat penting 
seiring kemajuan teknologi. 


Walaupun akal itu penting, akal juga 
mempunyai beberapa kelemahan menurut 
Alatas. Antaranya: 


1. Akal adalah sebahagian dari fakulti 
manusia. Ada fakulti lain yang kuat 
pengaruhnya pada manusia yang 
tidak dapat dipuaskan hanya dengan 
akal. 

2. Akal manusia mempunyai daerah 
yang terbatas, ia hanya boleh 
digunakan dalam daerah zahir. 


3. Seluruh jiwa manusia tidak bergerak 
hanya dengan akal. Agama bukan 
hanya merangkumi intelek, ia lebih 
dari itu, ia dapat menguatkan 
perasaan hidup manusia melebihi 
falsafah dan ilmu pengetahuan. 
Malah menurut Arnold 'Toynbee, 
ilmu dan falsafah itu lahir dari agama. 
(154-155) 


Pesanan Syed Hussein Alatas Buat 
Pemuda 


Pemuda Islam tidak boleh hanya membaca 
buku karangan orang Islam. Sikap membaca 
buku dalam sudut pandang satu agama dan 
aliran sahaja sangat merugikan umat Islam 
dan tidak mengembangkan ilmu. Dalam 
sejarah, umat Islam tidak mempunyai ilmu 
falsafah pada mulanya, namun apabila Islam 
tersebar, mereka mempelajarinya dari 
sumber-sumber luar dan berjaya 
mengembangkannya sehingga maju. (159) 
Bagi Alatas, ada golongan berfikiran kolot 
tidak mahu pemuda menuntut keilmuan 
Barat, kerana mereka takut kehilangan 
pengaruh dan tidak lagi dapat mengawal 
orang-orang muda. Bagi Alatas, untuk 
selamat, kita perlu belajar kedua-dua jenis 
ilmu, ilmu ubat-ubatan dan ilmu racun, 
supaya nanti dapat kita bezakan dan 
mengelak diri dari terkena racun. (161) 


Antara anjuran lain Alatas adalah perlunya 
kerjasama antara orang Islam dan Nasrani, 
kerana mereka mempunyai common ground 
dengan umat Islam terutamanya dalam soal 
pengiktirafan tentang wujudnya Tuhan. 
Anjuran beliau ini saya kira ada juga 
diutarakan oleh cendiakawan moden seperti 
Dr. Ali Ataie. Kerjasama ini bukanlah perkara 
baharu, ia terkandung dalam sirah. 
Contohnya bagaimana Nabi Muhammad 
SAW menyertai perjanjian Hilf al-Fudbul, dan 
tetap menghargainya selepas lahirnya Islam. 
Begitu juga peristiwa 14 rombongan 
bangsawan Nasrani dari Najran yang 
dibenarkan oleh Nabi untuk bersembahyang 


di Masjid Nabi walaupun berlainan agama. 
(162) 


Kritikan Terhadap Manifesto Pilihanraya 
Parti Islam Se-Malaysia (PAS) 1978 


Kritikan ini adalah bahagian akhir dalam 
naskah ini. Secara kasarnya, Alatas mengkritik 
manifesto PAS yang baginya terlalu umum 
dan tidak mendalam penerangannya perihal 
solusi bagi masalah yang diketengahkan. 
(163) PAS cuba membawa penyelesaian 
masalah pengemis, namun ini menurut Alatas 
satu prioriti yang silap, yang harus 
diselesaikan adalah punca manusia mengemis 
iaitu pengangguran. (164) Beliau juga 
mengkritik cadangan PAS untuk 
menghapuskan bunga dalam pinjaman. Pada 


pandangan beliau ini akan menjejaskan 
pulangan bagi Kumpulan Wang Simpanan. 
Namun menurut saya cadangan PAS ini 
merupakan cadangan yang mviabl, cuma 
mungkin tiada perincian. Contohnya hari ini, 
pencarum KWSP boleh memilih akaun patuh 
syariah. 


Ada juga pernyataan Alatas yang saya kira 
ganjil jika ditinjau secara umum. Beliau 
menulis: 


“Memang Islam melarang riba. Riba yang 
dilarang adalah riba dalam bubungan yang 
menindas, yang melampani batas, yang 
menghisap darah perseorangan.” (166) 


Persoalan yang bermain di fikiran saya, 


adakah wujud jenis riba yang tidak menindas? 
Kesimpulan 


Pada pandangan saya, banyak pendapat-pendapat Alatas dalam buku ini bersifat serdehana. Antara 
perbahasan yang saya kira sangat bernas adalah perihal falsafah sains — tentang bagaimana sains 
dapat menerangkan bagaimana alam berfungsi namun tidak dapat menjelaskan tujuannya. 
Klasifikasi yang dibuat oleh Alatas perihal agama Islam dan nilai-nilai Islam dalam memberikan 
definisi pada Sastera Islam juga menurut saya sangat mencerahkan, ia adalah satu konsep yang 
dicerakinkan dengan baik dan mudah difahami. Alatas merupakan pemikir yang menyambung 
aliran fikir Syed Jamaluddin al-Afghani dan Amir Syakib Arsalan, perihal perlunya umat Islam 
mengharmonikan ilmu pengetahuan Barat dengan asas-asas agama Islam untuk maju ke hadapan. 
Pandangan ini mengetengahkan idea bahawa umat Islam perlu menjadi moden tapi tidak perlu 
menjadi Barat. Kritikan yang dibuat ke atas Tan Malaka dan Hamka bagi saya adalah yang paling 
mencuit hati terutamanya pilihan bahasa sarkastik yang digunakan. Namun kritikan beliau bukanlah 
kritikan kosong, beliau dengan teliti membedah pemikiran Tan Malaka juga sumber-sumber yang 
digunakannya. Satu persatu dipersembahkan dan diterangkan di mana masalahnya. Secara dasarnya 
saya bersetuju akan anjuran Alatas bahawa perlunya kita melahirkan “manusia Islam baharu” yang 
berani berfikir, menguasai ilmu zaman dan menghubungkannya dengan agama Islam. 


Rujukan 
a Buku yang dirujuk dalam kertas penulisan ini adalah karya terpilih Syed Hussein 

